በኢትዮጵያ የሎጂስቲክስ መስክ ለመሰማራት የሚያስችለውን የአዋጭነት ጥናት ለማጠናቀቅ መቃረቡን ዲፒ ወርልድ አስታወቀ
ሶማሌላንድ የኢትዮጵያን 30 በመቶ ገቢና ወጪ ዕቃዎች የማስተናገድ አቅም እየገነባሁ ነው አለችየዱባይ የወደብና ተርሚናል ኦፕሬተር ዲፒ ወርልድ፣ በኢትዮጵያ የሎጂስቲክስ መስክ ለመሰማራት የሚያስችለውን የአዋጭነት ጥናት በሦስት ወራት ውስጥ እንደሚያጠናቅቅ አስታወቀ፡፡ የዲፒ ወርልድ የአፍሪካና የመካከለኛው ምሥራቅ ዋና ሥራ አስፈጻሚና ማኔጂንግ ዳይሬክተር ሚስተር ሱዋሂል አል ባና፣ ባለፈው ሳምንት በሶማሌላንድ በርበራ ወደብ ተካሂዶ በነበረው ተንቀሳቃሽ የወደብ ክሬኖችን ሥራ ማስጀመር ሥነ ሥርዓት ወቅት ለኢትዮጵያ ጋዜጠኞች መግለጫ ሰጥተው ነበር፡፡ ሚስተር አል ባና በበርበራ ወደብ አቅራቢያ በሚገኙና ለሎጂስቲክስና ለትራንስፖርት እንቅስቃሴ አመቺ የኢትዮጵያ ከተሞች ላይ ማዕከል ለመገንባት የሚያስችል ጥናት ማካሄድ ጀምሮ እንደነበር አስታውሰዋል፡፡ በመሆኑም ይህ ጥናት በመጪዎቹ ሦስት ወራት ውስጥ ሲጠናቀቅ፣ እንደ ድሬዳዋና ጂግጂጋ ያሉት ከተሞች የሚኖራቸው አዋጭነት በጥናቱ ምላሽ እንደሚያገኝ አስረድተዋል፡፡ ከዚህ ቀደም በጥቅምት ወር 2011 ዓ.ም. በሶማሌላንድ በተካሄደው የበርበራ ወደብ ማስፋፊያ የ101 ሚሊዮን ዶላር የመጀመሪያው ዙር ፕሮጀክት ትግበራ ስምምነት በተፈረመበት ወቅት፣ ይኸው ጥናት መጀመሩንና በጥቂት ጊዜ ውስጥ እንደሚጠናቀቅ የዲፒ ወርልድ ኩባንያ ሊቀመንበርና ዋና ሥራ አስፈጻሚ ሡልጣን አህመድ ቢን ሱላዬም አስታውቀው ነበር፡፡ የዲፒ ወርልድ የሎጂስቲክስ ማዕከል ግንባታ ውሳኔ፣ መንግሥት ዘርፉን ለውጭ ባለሀብቶች ክፍት እንደሚያደርግ ማስታወቁን ተከትሎ የመጣ መሆኑም ተጠቅሷል፡፡ ከወራት በፊት በመንግሥት ይፋ በተደረገው ውሳኔ መሠረት፣ የውጭ ባለሀብቶች እስከ 49 በመቶ የባለቤትነት ድርሻ መያዝ ይችላሉ መባሉ ይታወሳል፡፡ ይህም ሆኖ ከዚህ ውሳኔ በኋላ ይህ ነው የሚባል የተግባር ዕርምጃ አለመታየቱን በርካታ የውጭ ባለሀብቶች ሲገልጹ ይደመጣል፡፡ እንደ ሚስተር አል ባና ማብራሪያ የበርበራ ኮሪደር የአፍሪካ ቀንድን በቀይ ባህር በኩል ከአውሮፓና ከሩቅ ምሥራቅ አገሮች ጋር የማገናኘት አቅም ያለው በመሆኑ፣ ድሬዳዋና ጂግጂጋ ለበርበራ ወደብ ካላቸው ቅርበት አኳያ ትኩረት ተደርጎባቸዋል ብለዋል፡፡ በሌላ በኩል በሶማሌ ክልል የድንበር ከተማ በሆነችው ቶጎጫሌ ከተማና በበርበራ ወደብ በኩል የሚያገናኘውን መንገድ በአስፋልት ኮንክሪት ደረጃ በ90 ሚሊዮን ዶላር በጀት ማስገንባት እንደጀመረ፣ የሶማሌላንድ መንግሥት አስታውቋል፡፡ ግንባታውም ከጥቂት ሳምንታት በፊት መጀመሩንና በመጪው ዓመት እንደሚጠናቀቅም ይፋ ተደርጓል፡፡ ይህ በእንዲህ እንዳለ የበርበራ ወደብ ባለሥልጣናን ዋና ሥራ አስኪያጅ ሰዒድ ሐሰን አብዲላሂ በበኩላቸው፣ ሶማሌላንድ በበርበራ ወደብ በኩል የኢትዮጵያ 30 በመቶ ገቢና ወጪ ጭነቶች ለማስተናገድ የሚያስችላትን ዝግጅት እያካሄደች እንደምትገኝ ገልጸዋል፡፡ ኢትዮጵያ የ19 በመቶ ድርሻ በያዘችበት የበርበራ ወደብ አማካይነት 30 በመቶ ሸቀጦቿን ለማስተናገድ መስማማቷንም አስታውሰዋል፡፡ የኢትዮጵያን ሸቀጦች በዋናነት ታሳቢ ያደረገው የበርበራ ወደብ ልማት፣ እያስተናገዳቸው ከሚገኙ ማሻሻያዎች መካከል የወደቡን ቅልጥፍና የሚያሻሽሉ የተንቀሳቃሽ ክሬኖች አገልግሎት ተጠቃሽ ነው፡፡ በ12 ሚሊዮን ዶላር ወጪ በዲፒ ወርልድ ተገዝተው በበርበራ ወደብ አገልግሎት መስጠት የጀመሩት ሦስት ተንቀሳቃሽ የወደብ ክሬኖች፣ በወር 14 ሺሕ ኮንቴይነሮችን (ባለ 20 ጫማ) የነበረውን አቅም በእጥፍ በማሳደግ 28 ሺሕ ኮንቴይነሮችን ከመርከብ ወደ ወደብ ለማራገፍ፣ አሊያም ለመጫን የሚያስችል አቅም ይሰጡታል ያሉት ሚስተር ሐሰን አብዱላሂ፣ ከዚህም ባሻገር ክሬኖቹ አንድ መርከብ ለማራገፍ ይጠፋ የነበረውን እስከ አራት ሰዓት የሚፈጀውን ጊዜም እንደሚያስቀሩት አብራርተዋል፡፡ እስካሁን በነበረው አሠራር መርከቦች በራሳቸው ክሬኖች አማካይነት ኮንቴይነሮችን ለማራገፍ ከሚፈጅባቸው ጊዜ ባሻገር፣ የንፋስ ሁኔታና አቅጣጫውም ለማራገፍ የሚፈጅባቸውን ጊዜ ያራዝመው እንደነበር ገልጸዋል፡፡ ማሽኖቹን በወደቡ ላይ ከመግጠም በተጨማሪ የራሱን ሠራተኞች ጨምሮ 2,700 የሶማሌላንድ ዜጎችን እንዳሠለጠነ፣ በቴክኖሎጂ ረገድም ሙሉ በሙሉ በካሜራ ቁጥጥር የሚደረግበትን የዲጂታል ሥርዓት በወደቡ እንደዘረጋ አስታውቋል፡፡ ዲፒ ወርልድ ከጂቡቲ ከተባረረ ወዲህ በበርበራ ወደብ የሚያካሂደውን ኢንቨስትመንት እያስፋፋና እያፋጠነ ከመምጣቱም በላይ፣ 440 ሚሊዮን ዶላር በጀት የተያዘለት የበርበራ ወደብ ማስፋፊያ ፕሮጀክት ከኢትዮጵያ በተጨማሪ ሶማሊያንና የመንን ታሳቢ ያደረጉ የወደብ አገልግሎቶችን ለመስጠት ማቀዱንም የኩባንያው ኃላፊዎች ይናገራሉ፡፡ በጂቡቲና በተባበሩት ዓረብ ኤምሬትስ መንግሥት ንብረት በሆነው ዲፒ ወርልድ መካከል የተከሰተው አለመግባባት በለንደን ግልግል ዳኝነት ፍርድ ቤት ሲታይ መቆየቱን የሚገልጸው ኩባንያው፣ ፍርድ ቤቱ የጂቡቲ መንግሥት ከ300 ሚሊዮን ዶላር በላይ ካሳ እንዲከፍል እንደወሰነበት የሚገልጽ መረጃ ማሰራጨቱም የሚታወስ ነው፡፡ ከጂቡቲ ወገን ስለዚህ ጉዳይ እስካሁን የተባለ ነገር የለም፡፡ 